KOMISSION PÄÄTÖS,

tehty 10 päivänä joulukuuta 1996,

luvan antamisesta jäsenvaltioille säätää poikkeuksista neuvoston direktiivin 77/93/ETY säännöksiin Slovenian tasavallasta peräisin olevien muiden kuin istutettavaksi tarkoitettujen perunoiden osalta (97/3/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien tai kasvituotteiden haitallisten organismien yhteisöön kulkeutumiseen ja yhteisössä leviämisen estämiseen liittyvistä toimenpiteistä 21 päivänä joulukuuta 1976 annetun neuvoston direktiivin 77/93/ETY (1), sellaisena kuin se on viimeksi muutettuna direktiivillä 96/14/EY (2), ja erityisesti sen 14 artiklan 1 kohdan,

ottaa huomioon Luxemburgin esittämän pyynnön,

sekä katsoo, että

direktiivin 77/93/ETY säännösten mukaisesti Slovenian tasavallasta peräisin olevia muita kuin istutettaviksi tarkoitettuja perunoita ei periaatteessa saa tuoda yhteisöön yhteisössä tuntemattomien perunan tautien kulkeutumisen vaaran vuoksi,

komissio on päätöksellään 96/114/EY (3) antanut tietyille jäsenvaltioille luvan säätää Slovenian tasavallasta peräisin olevia muita kuin istutettaviksi tarkoitettuja perunoita koskevia poikkeuksia tietyin edellytyksin vuoden 1996 aikana,

teknisistä syistä maahantuontia ei ole tapahtunut päätöksen 96/114/EY mukaisesti,

lupaan oikeuttavat edellytykset ovat edelleen olemassa,

komissio varmistaa, että Slovenian tasavalta toimittaa kaikki tarvittavat tekniset tiedot Slovenian perunan tuotantoon liittyvän kasvien terveyttä koskevan tilanteen arvioimiseksi, ja

tässä päätöksessä määrätyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Jäsenvaltiot oikeutetaan 2 kohdassa määrätyin edellytyksin vahvistamaan direktiivin 77/93/ETY 4 artiklan 1 kohdasta poikkeuksia, jotka koskevat kyseisen direktiivin liitteessä III olevan A osan 12 kohdassa tarkoitettuja Slovenian tasavallasta peräisin olevia muita kuin istutettaviksi tarkoitettuja perunoita koskevia kieltoja.

2. Seuraavien erityisedellytysten on täytyttävä:

a) perunoiden on oltava muita kuin istutettaviksi tarkoitettuja perunoita;

b) niiden on oltava kasvatettu Slovenian tasavallan siemenperunan varmentamisjärjestelmän mukaisesti varmennetuista siemenperunoista tai jossakin jäsenvaltiossa varmennetuista siemenperunoista tai jossakin sellaisessa toisessa maassa varmennetuista siemenperunoista, jonka osalta sallitaan istutettaviksi tarkoitettujen perunoiden tuonti yhteisöön direktiivin 77/93/ETY mukaisesti;

c) niiden on oltava kasvatettu alueilla, joiden tiedetään olevan vapaita Synchytrium endobioticum (Schilbersky) Percival -organismista (kaikki lajikkeet paitsi lajike 1, joka on tavallinen Euroopassa) ja joissa ei ole todettu Synchytrium endobioticum (Schilbersky) Percival -organismin oireita tuotantopaikalla tai sen välittömässä läheisyydessä asianmukaisen ajan jälkeen;

d) niiden on oltava kasvatettu alueilla, joilla Pseudomonas solanacearum (Smith) Smith -organismin esiintymistä ei ole havaittu;

e) Slovenian tasavaltaan tuotavien sekä Slovenian tasavallassa kaupan pidettyjen siemen- ja varastoperunoiden säännöllistä järjestelmällistä valvontaa on jatkettava tarkastamalla ja tutkimalla edustavia näytteitä tieteellisesti tunnetuilla menetelmillä Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al. ja Pseudomonas solanacearum (Smith) Smith -organismien sekä perunan sukkulamukulataudin toteamiseksi;

f) niiden on oltava käsitelty ainoastaan niitä varten varatuilla koneilla tai koneilla, jotka on asianmukaisesti desinfioitu jokaisen kerran jälkeen, kun niitä on käytetty muihin tarkoituksiin;

g) ne on pakattava joko uusiin pusseihin tai säkkeihin tai säiliöihin, jotka on desinfioitu asianmukaisesti; jokaiseen pussiin tai säkkiin taikka säiliöön on kiinnitettävä virallinen etiketti, jossa on oltava liitteessä määritellyt tiedot;

h) perunat on ennen vientiä puhdistettava maa-aineksesta, lehdistä ja muista kasvijätteistä;

i) yhteisöön tarkoitettujen perunoiden on oltava Slovenian tasavallassa direktiivin 77/93/ETY 7 artiklassa määrätyn tarkastuksen perusteella annettu kasvien terveystodistus, josta on käytävä erityisesti ilmi, että perunat ovat vapaat c ja e kohdassa mainituista haitallisista organismeista.

Todistuksessa on oltava kohdassa "Lisätietoja" maininta "tämä tavaralähetys täyttää päätöksessä 97/3/EY vahvistetut edellytykset";

j) perunat on tuotava tätä poikkeusta hyväkseen käyttävän jäsenvaltion alueelle kyseisen jäsenvaltion tätä poikkeusta varten osoittamien rajanylityspaikkojen kautta. Silloin kun yhteisöön tuonti tapahtuu jossakin muussa jäsenvaltiossa kuin tätä poikkeusta hyväkseen käyttävässä jäsenvaltiossa, maahantuovan jäsenvaltion direktiivissä 77/93/ETY tarkoitettujen vastuunalaisten virallisten elinten on annettava tiedot kyseistä poikkeusta hyväkseen käyttävän jäsenvaltion vastuunalaisille virallisille elimille ja toimittava heidän kanssaan yhteistyössä tämän päätöksen määräysten noudattamisen varmistamiseksi;

k) ennen tuontia yhteisöön maahantuojan on riittävän ajoissa annettava tieto jokaisesta erästä maahantuovan jäsenvaltion edellä mainituille vastuunalaisille virallisille elimille, ja tämän jäsenvaltion on välitettävä tiedonannon yksityiskohdat komissiolle ja mainittava:

- tavaran laji,

- määrä,

- ilmoitettu maahantuontipäivämäärä ja rajanylityspaikan vahvistaminen.

Maahantuojalle on ilmoitettava virallisesti ennen maahantuontia a-l alakohdassa määrätyt edellytykset;

l) direktiivissä 77/93/ETY tarkoitetut vastuunalaiset viralliset elimet tekevät mainitun direktiivin 12 artiklan perusteella vaaditut tarkastukset. Komissio määrittää, missä määrin saman direktiivin 19 a artiklan 3 kohdan toisen luetelmakohdan toisessa vaihtoehdossa tarkoitetut tarkastukset on sisällytettävä tarkastusohjelmaan kyseisen direktiivin 19 a artiklan 5 kohdan c alakohdan mukaisesti, sanotun kuitenkaan rajoittamatta edellä mainitun direktiivin 19 a artiklan 3 kohdan toisen luetelmakohdan ensimmäisessä vaihtoehdossa tarkoitettua seurantaa;

m) tätä poikkeusta hyväkseen käyttävien jäsenvaltioiden on tarvittaessa yhteistyössä maahantuovan jäsenvaltion kanssa varmistettava, että tämän päätöksen mukaisesti maahantuoduista perunoista otetaan vähintään kaksi 200 mukulan suuruista näytettä jokaisesta 50 tonnin tavaralähetyksestä tai sen osasta Pseudomonas solanacearum -organismin virallista tutkimista varten Euroopan ja Välimeren maiden kasvinsuojelujärjestön (EPPO) (4) käyttöön ottaman karanteenimenettelytavan N:o 26 mukaisesti tai jonkin muun direktiivin 77/93/ETY 16 a artiklassa säädetyn menettelytavan perusteella hyväksytyn menettelytavan mukaisesti, ja Clavibacter michiganensis ssp. sepedonicus -organismin virallista tutkimista varten yhteisön Clavibacter michiganensis ssp. sepedonicus -organismin havaitsemiseksi ja määrittämiseksi vahvistaman menetelmän mukaisesti; epäilyttävissä tapauksissa erät on pidettävä erillään virallisessa valvonnassa ja niitä ei saa pitää kaupan tai käyttää ennen kuin vahvistetaan, että Clavibacter michiganensis ssp. sepedonicus- tai Pseudomonas solanacearum -organismia ei ole epäilty eikä sitä ole havaittu kyseisissä tutkimuksissa.

2 artikla

Jäsenvaltioiden on ilmoitettava muille jäsenvaltioille ja komissiolle, jos tätä oikeutta käytetään. Niiden on annettava komissiolle ja muille jäsenvaltioille ennen 1 päivää syyskuuta 1997 tieto tämän päätöksen mukaisesti maahan tuoduista määristä ja tarkka tekninen selvitys 1 artiklan 2 kohdan m alakohdassa tarkoitetusta virallisesta tutkimuksesta; komissiolle on toimitettava jäljennös jokaisesta kasvien terveystodistuksesta.

3 artikla

1. Edellä 1 artiklassa annettu oikeutus on voimassa 15 päivästä tammikuuta 1997 30 päivään kesäkuuta 1997.

2. Oikeus peruutetaan, jos todetaan, että 1 artiklan 2 kohdassa vahvistetut edellytykset ovat olleet riittämättömät estämään haitallisten organismien kulkeutumisen tai että edellytyksiä ei ole noudatettu.

4 artikla

Tämä päätös on osoitettu kaikille jäsenvaltioille.

Tehty Brysselissä 10 päivänä joulukuuta 1996.

Komission puolesta

Franz FISCHLER

Komission jäsen

(1) EYVL N:o L 26, 31.1.1977, s. 20

(2) EYVL N:o L 68, 19.3.1996, s. 24

(3) EYVL N:o L 27, 3.2.1996, s. 33

(4) OEPP/EPPO-tiedote, 20, 255-262 (1990).

LIITE

Etiketissä vaadittavat tiedot (1 artiklan 2 kohdan g alakohdassa tarkoitetut tiedot)

1. Etiketin antavan viranomaisen nimi

2. Viejien järjestön nimi, jos tiedossa

3. Merkintä "Slovenian tasavallasta peräisin olevia muita kuin istutettaviksi tarkoitettuja perunoita"

4. Lajike

5. Tuotantopaikka (olisi mainittava kyseisen paikan alueellisen tason kasvinsuojeluviraston nimi)

6. Koko

7. Ilmoitettu nettopaino

8. Merkintä "EY:n vuoden 1996 vaatimusten mukainen"

9. Slovenian tasavallan kasvinsuojeluhallinnon puolesta painettu tai leimattu merkki.